雜體聯錦
作者：韋莊
朝代：唐

paragraphs: 攜手重攜手，夾江金線柳。
江上柳能長，行人戀尊酒。
尊酒意何深，爲郎歌玉簪。
玉簪聲斷續，鈿軸鳴雙轂。
雙轂去何方，隔江春樹綠。
樹綠酒旗高，淚痕沾繡袍。
袍縫紫鵝濕，重持金錯刀。
錯刀何燦爛，使我腸千斷。
腸斷欲何言，簾動真珠繁。
真珠綴秋露，秋露沾金盤。
金盤湛瓊液，仙子無歸跡。
無跡又無言，海煙空寂寂。
寂寂古城道，馬嘶芳岸草。
岸草接長堤，長堤人解攜。
解攜忽已久，緬邈空回首。
回首隔天河，恨唱蓮塘歌。
蓮塘在何許，日暮西山雨。